Chubby Checker

Chubby Checker (kodanikunimega Ernest Evans; sündinud 3. oktoobril 1941) on Ameerika Ühendriikide rock'n'roll'i laulja ja tantsija. Chubby Checker on tuntud selle poolest, et esitab enda lauldavate lugude saatel mitmes stiilis tantse. Kuulsaim neist, tvisti tantsustiil sai tuntuks, kui Checker esitas 1960. aastal kaveri Hank Ballardi laulust "The Twist". "The Twist" tõusis septembris 1960. aastal Billboard Hot 100 edetabelis esikohale. Pony tantsustiili esitles Checker 1961. aastal, kui ta laulis kaveri "Pony Time", mis tõusis samuti Billboardi edetabelis esikohale. Samal aastal ilmus Chubby Checkerilt singel "Let's Twist Again", mis võitis 1962. aastal Grammy auhinna. 1962. aastal salvestatud laul "Limbo rock" oli Billboardi edetabelis teisel kohal kaks nädalat ning sai iseloomulikuks muusikaks limbo tantsule. Ernest Evans sündis Spring Gullys Georgetown maakonnas Lõuna-Carolinas. Lapsepõlv möödus Philadelphias, Pennsylvania osariigis, kus ta elas vanemate ja kahe vennaga. Juba kaheksa aastaselt formeeris ta teiste lastega esimese muusikalise grupi. Keskkoolis olles asus Evans klaverit õppima, ühtlasi lõbustas ta oma klassikaaslasi, lauldes neile Jerry Lee Lewise, Elvis Presley ja Fats Domino lugusid. Üks tema koolikaaslasi oli hilisem laulja ja näitleja Fabian Forte. Peale kooli käis poiss tööl toiduainete kaupluses ja turul, kus äratas oma lauluoskuse ja naljadega kõigi tähelepanu. Kaupluse omanik korraldas oma tuttava kaudu andekale noormehele 1959. aastal salvestusvõimaluse firmas Cameo-Parkway Records, kus salvestati Checkeri esimene singel "The Class", mis jäi aga suurema tähelepanuta (edetabelis 38. koht). Stuudios pakuti talle esinejanimeks Chubby Checker (paksupõseline kabe), lähtuvalt analoogiast populaarse Fats Dominoga (paks doomino). Läbimurre toimus Chubby Checkeri kaveriga "The Twist", mille Hank Ballardi esitatud originaalesitus oli Billboardi edetabelis olnud 16. kohal. Loo populariseerimiseks korraldati salvestusstuudio juhtide soovil Checkerile live-kontserte ja esinemisi televisioonis. Singlist sai üleriigiline hitt (edetabeli 1. koht), mida osteti 15 miljonit eksemplari. Järgnesid singlid "The Hucklebuck" (14.), "The Fly" (7.), "Dance the Mess Around" (24.) ja "Pony Time", millest sai tema teine esikohasingel. Väga suure menu osaliseks sai "Let's Twist Again", mis võitis 1962. aastal Grammy auhinna. Järgnesid singlid "Dancin` Party", "Popeye the Hitchhiker", "Twenty Miles" jt. "Limbo Rock" jõudis Billboardi edetabelis detsembris 1962. aastal teisele kohale, saades Checkeri viimaseks hitiks, mis kuulus 10 parema hulka. Chubby Checkeri lood jõudsid edetabelis 40 parema sekka 1965. aastani, viimane oli "Let's Do the Freddie "(40. koht). 1960. aastate teises pooles tvisti populaarsus vähenes ning langema hakkas ka Checkeri kuulsus. 1971. aastal avaldas ta albumi enda kirjutatud psühhedeelse muusikaga, kuid see omanud mingit menu. 1982. aastal jõudis ta singliga "Running" veel kord edetabelisse. 1987. aastal esitas ansambliga The Fat Boys uue versiooni loost "The Twist", mis jõudis samuti edetabelisse. Hiljem esines ta mitmel suvefestivalil laulja ja tantsijana, tuues uuesti moodi tvisti. 2000. aastatel on võtnud osa ühiskondlikust tegevusest ja heategevuskampaaniatest. Veebruaris 2013 avaldas Checker uue singli, ballaadi "Changes", see postitati YouTube'i ja kogus üle 160 000 vaatamise. 12. detsembril 1963 tegi Chubby Checker 22-aastaselt abieluettepaneku Catharina Loddersile, kes oli 21-aastane Hollandi modell ja valiti 1962. aastal maailma iluduskuningannaks võistlusel Miss World. Laul "Loddy Lo" räägib Catharinast. Nad abiellusid 12. aprillil 1964 New Jerseys. Nende esimene laps Bianca Johanna Evans sündis Philadelphias 1966. aastal. Checker on ka naiste professionaalse korvpalliliiga WNBA mängija Mistie Bassi ja muusik Shan Egani isa. Ta on esinenud vahel telereklaamides ning tal on oma restoran. "Twist With Chubby Checker" 1960 "Bobby Rydell & Chubby Checker" 1960 "It's Pony Time" 1961 "Let's Twist Again" 1961 "Your Twist Party (With the King of Twist)" 1961 "Limbo Party" 1962 "Beach Party" 1962 "For Twisters Only"1962 "For 'Teen Twisters Only" 1962 "Twist It Up" 1963 "Chequered!" 1971 "The Change Has Come" 1982 2008. aasta septembris moodustas Billboard pingerea kõige populaarsematest singlitest, mis on ilmunud Hot 100 edetabelis pärast selle esmaesitamist 1960. aastal. Edetabeli tipus oli "The Twist" 2013. aasta augustini, mil nimekirja uuendati. Checker sai 9. novembril 2013 Artists Music Guildilt maineka Sandy Hosey elutööauhinna. Whitburn, Joel (2004). Top R&B/Hip-Hop Singles: 1942-2004. Record Research. p. 114. Grammy Awards 1962 Chubby Checker Biography.com Chubby Checker. Classicbands.com Demming, Mark. "AllMusic Overview" "Chubby Checker To Wed Beauty". Reading Eagle. UPI. December 12, 1963. "Mistie Bass". Archived from the original on 9 January 2015. Hot 100 55th Anniversary: The All-Time Top 100 Songs, Billboard. Retrieved 26 October 2017.